PATVIRTINTA

 Kauno „Paparčio“ pradinės

 mokyklos direktoriaus

 2018 m. sausio 11 d.

 įsakymu Nr. V-6

**priedas**

**KAUNO „PAPARČIO“ PRADINĖS MOKYKLOS**

**MOKINIŲ UNIFORMOS DĖVĖJIMO TVARKOS APRAŠAS**

**I . BENDROSIOS NUOSTATOS**

1.Kauno „Paparčio“ pradinės mokyklos mokinių uniformos dėvėjimo tvarkos aprašas (toliau – Aprašas) nustato Kauno „Paparčio“ pradinės mokyklos (toliau – Mokykla) mokinių uniformos sudėtį, įsigijimo, dėvėjimo tvarką, šios tvarkos laikymosi kontrolę, mokinių atsakomybę bei jų skatinimą.

2. Mokinio uniforma – mokinių vienybės, pasididžiavimo ir pagarbos mokyklai, jos tradicijoms simbolis, kultūringo elgesio, aprangos kultūros, estetinio skonio ugdymo dalis.

3. Mokyklinė uniforma privaloma dėvėti visiems Kauno „Paparčio“ pradinės mokyklos mokiniams.

4. Mokinių uniformos dėvėjimo tvarkos aprašas aptartas Mokinių aktyvo susirinkime, 1 - 4 klasių mokinių klasės valandėlėse, tėvų susirinkimuose, mokyklos tarybos posėdyje.

5. Su uniformų dėvėjimo taisyklėmis klasių auklėtojai kasmet supažindina mokinius (pasirašytinai).

**II. MOKINIŲ UNIFORMOS APRAŠYMAS IR DĖVĖJIMO TVARKA**

6. Mokinio uniforma - tai nustatytos spalvos ir modelio drabužių rinkinys, kurį sudaro:

|  |
| --- |
| PRIVALOMA DALIS |
| Mergaitėms | Berniukams |
| Žalios spalvos sarafanas | Žalios spalvos susegamas klasikinis švarkas |
| REKOMENDUOJAMA DALIS |
| Vienspalvis golfas ar palaidinė | Tamsios spalvos nesportinės kelnės arba džinsai.Vienspalvis golfas arba palaidinė. |

7. Mokiniai mokykloje privalo dėvėti uniformą, kuri visada turi būti švari ir tvarkinga.

8. Uniformos vidinėje pusėje būtina pažymėti mokinio vardą, pavardę ir klasę.

9. Uniforma dėvima kiekvieną dieną visus mokslo metus.

10. Mokyklinę uniformą privaloma dėvėti per šventes, konkursus, viktorinas bei atstovaujant mokyklai už jos ribų kitose įstaigose, renginiuose.

11. Paskutinį mėnesio penktadienį mokiniai pamokose gali būti tvarkingai apsirengę, tačiau uniforma nebūtina.

12. Be uniformos mokinys į mokyklą gali atvykti edukacinių išvykų, akcijų, ekskursijų ar kitu su klasės auklėtoju suderintu metu.

13. Esant poreikiui (pvz., dėl žemos/aukštos temperatūros klasėse ir kt.), uniformų dėvėjimo tvarkos išimtys nustatomos Mokyklos direktoriaus įsakymu.

14. Leidimas nustatytą dieną nedėvėti mokyklinės uniformos skelbiamas elektroniniame dienyne TAMO.

15. Sportinė apranga ir avalynė dėvima per kūno kultūros pamokas, neformalaus ugdymo užsiėmimus.

**III. MOKINIŲ UNIFORMOS DĖVĖJIMO PRIEŽIŪRA, MOKINIŲ SKATINIMAS IR ATSAKOMYBĖ**

16. Klasių auklėtojai, administracijos darbuotojai ir Mokinių aktyvas kontroliuoja, ar mokiniai dėvi uniformas. Jie gali organizuoti periodinius uniformų dėvėjimo patikrinimus.

17. Jei mokinys nedėvi uniformos, klasės auklėtojas taiko prevencinio poveikio priemones: kalbasi su mokiniu, informuoja tėvus per elektroninį dienyną TAMO, kalbasi su mokinio tėvais (globėjais), organizuoja socialinio pedagogo pokalbį su mokiniu ir jo tėvais.

18. Tendencingai ir piktybiškai pažeidžiant uniformos dėvėjimo taisykles, mokinys ir jo tėvai (globėjai) kviečiami pokalbiui į Vaiko gerovės komisiją.

19. Mokinius, kasdien dėvinčius mokyklinę uniformą, klasės auklėtojas skatina žodiniu pagyrimu, reiškia padėkas mokinių tėvams.

20. Klasei, kurios mokiniai tvarkingai ir nuolatos dėvi mokyklinę uniformą, skiriama administracijos padėka, įvairūs prizai.

21. Jei klasėje sistemingai pažeidinėjama mokyklos uniformos dėvėjimo tvarka, šios klasės mokiniai netenka galimybės paskutinį mėnesio penktadienį vilkėti laisvai pasirinktą aprangą.

22. Tėvai (globėjai) atsako už tai, kad jų vaikas (globotinis) mokykloje dėvėtų uniformą.

**IV. MOKINIŲ UNIFORMOS ĮSIGIJIMO SĄLYGOS**

22. Mokinio uniforma įsigyjama mokinių tėvų lėšomis.

23. Mokykla bendradarbiauja su siuvykla „Tometa“, siuvančia uniformas.

24. Tėvai gali užsisakyti uniformą ir individualiai kreipdamiesi į įmonę (elektroninis paštas administravimas@tometa.lt) ir susitardami asmeniškai.

25. Naujas uniformas gamintojas atveža ar atsiunčia į mokyklą prieš mokslo metų pradžią (rugpjūčio mėn.) arba individualia tvarka.

**VI. BAIGIAMOSIOS NUOSTATOS**

26. Apraše nepaminėti ir nenumatyti probleminiai atvejai sprendžiami Mokyklos administracijos ir suinteresuotų asmenų (mokinių, jų tėvų (globėjų), mokytojų, klasės auklėtojų ir kt.) bendru sutarimu.

27. Šis Aprašas gali būti keičiamas Mokyklos direktoriaus įsakymu, suderinus su Mokyklos taryba.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_